Fondi eelmiste perioodide tootlus ega senine tegevuse ajalugu ei tähenda lubadust ega indikaatorit Fondi järgmiste perioodide tootluse või tegevuse eesmärkide saavutamise kohta.
Loe lähemalt
Globaalne turuülevaade
Balti, Kesk-Euroopa ja Balkani aktsiaturgude ülevaade
Venemaa aktsiaturu ülevaade
Geneerilise farmaatsia sektori ülevaade
Ida-Euroopa võlakirjaturu ülevaade
Kuukommentaar aprill 2012
GLOBAALNE TURUÜLEVAADE
Vahur Madisson - fondijuht; SEB Konservatiivne Pensionifond, SEB Energiline Pensionifond, SEB Progressiivne Pensionifond, SEB Aktiivne Pensionifond, SEB Tasakaalukas Pensionifond, SEB Optimaalne pensionifond, SEB Aktiivne Fondifond, SEB Dünaamiline Fondifond, SEB Tasakaalukas Fondifond
Globaalsed turud tegid aprilli keskpaigas läbi kerge korrektsiooni. Aktsiaturgude nõrkuse peamisteks põhjusteks võib pidada euroala poliitilise ebakindluse suurenemist ning teisalt üldise majanduskasvu aeglustumist. Kuu lõikes näitasid peamistest varaklassidest positiivset tootlust üksnes võlakirjapaigutused, seda nii madalama kui ka kõrgema riskiga võlakirjade osas. Viimased paar nädalat on finantsturud olnud paigalseisus, kuid tuha all näib endiselt hõõguvat tuli.
Aktsiaturud viis kuu alguses langusesse Ühendriikide tööturu näitaja, mille baasil loodi varasemast vähem töökohti ning murti mitmeid kuid kestnud positiivne trend. USA jaemüüginumbrid on jätkuvalt tugevad, seevastu tootmisaktiivsuse indikaatorid näitavad teatavat ebakindlust lähikuude osas. Euroopas on põhitähelepanu Hispaania riigivõlakirjadel, mille reitingut otsustas S&P kärpida negatiivse väljavaatega BBB+ peale. Kui valitsusvõlakirjaturgudel on suhteliselt ärevad meeleolud, siis seevastu pankade olukord on olnud mõnevõrra stabiilsem. Pangad kasutavad rahulikku perioodi enda kapitalibaasi tugevdamiseks, mille varjuküljeks on paraku laenumahtude vähenemine ja seetõttu ei jõua keskpanga antud likviidsusprogrammid reaalmajandust turgutama. Keskpangad aga ei kipu hetkel uute stiimulprogrammide pakkumisega kiirustama. Vähemalt Ühendriikide osas eeldaks see majandusnäitajate dramaatilist halvenemist, mistõttu ei ole täiendav majanduse turgutamine reaalselt päevakorras enne kesksuvist Föderaalreservi nõukogu kohtumist. Arvestades Ühendriikide majanduse paremat hetkeseisu, siis ilmselt ei ole selleks veel ka otsest põhjust. Taas võib aga kaardid segi lüüa Euroopa, kus suve keskpaigaks võib olla juba hilja, et hoida ära tõsisemat majandusseisu halvenemist ja selle levimist uueks globaalseks nõrkuseks. Põhjust selleks annab nii Hispaania astumine kiirenevasse majanduslangusesse kui ka teiste euroalariikide võimalikud vead kärpekavade ja majanduskasvu vahel õige kompromissi leidmisel.
SEB Energiline Pensionifond – Fondiosaku hind langes kuu lõikes -0,44% võrra. Positiivselt paistsid silma fondid, mis paigutavad raha arenevate turgude võlakirjadesse ning meie otsepaigutused Euroopa Liidu riikide valitsuste võlakirjadesse. Suurimad langejad olid paigutused fondidesse, mis investeerivad arenevate turgude ja Euroopa ettevõtete aktsiatesse ning kuna fond investeerib valdavalt aktsiatesse, siis mõjutas see fondi kuutulemust kõige rohkem.
SEB Progressiivne Pensionifond – Fondiosaku hind kerkis kuu lõikes 0,02% võrra. Positiivselt paistsid silma fondid, mis paigutavad raha arenevate turgude võlakirjadesse ning meie otsepaigutused Euroopa Liidu riikide valitsuste võlakirjadesse. Suurimad langejad olid paigutused fondidesse, mis investeerivad arenevate turgude ja Euroopa ettevõtete aktsiatesse. Kuna fond investeerib tasakaalustatult erinevatesse varaklassidesse ja erisuunalised tulemused varaklasside lõikes tasandasid teineteist, siis lõpetas fond kuu väga kergelt plusspoolel.
SEB Optimaalne Pensionifond – Fondiosaku hind kerkis kuu lõikes 0,28% võrra. Positiivselt paistsid silma fondid, mis paigutavad raha arenevate turgude võlakirjadesse ning meie otsepaigutused Euroopa Liidu riikide valitsuste võlakirjadesse. Suurimad langejad olid paigutused fondidesse, mis investeerivad arenevate turgude ja Euroopa ettevõtete aktsiatesse. Kuna fond investeerib valdavalt võlakirjadesse ja võlakirjafondidesse, siis lõpetas fond kuu plusspoolel.
SEB Konservatiivne Pensionifond – Fondiosaku hind kerkis kuu jooksul 0,04% võrra. Kuigi Euroopa Liidu riikide valitsusvõlakirjade hinnad mõningal määral tõusid, siis paigutused ettevõtete ja arenevate turgude võlakirjafondidesse andsid samas mahus negatiivse panuse ning fond lõpetas kuu kergelt plusspoolel.
SEB Tasakaalukas Pensionifond – Fondiosaku hind kerkis kuu lõikes 0,35% võrra. Positiivselt paistsid silma fondid, mis paigutavad raha arenevate turgude võlakirjadesse ning meie otsepaigutused Euroopa Liidu riikide valitsuste võlakirjadesse. Suurimad langejad olid paigutused fondidesse, mis investeerivad arenevate turgude ja Euroopa ettevõtete aktsiatesse. Kuna fond investeerib valdavalt võlakirjadesse ja võlakirjafondidesse, siis lõpetas fond kuu plusspoolel.
SEB Aktiivne Pensionifond – Fondiosaku hind langes kuu lõikes -0,6% võrra. Valdav osa fondi varadest on paigutatud aktsiafondidesse ja erinevad turud lõpetasid kuu väga erinevate tulemustega. Positiivselt paistsid silma fondid, mis investeerivad Ühendriikide ning Aasia aktsiaturgudele. Nõrgemat tulemust näitasid seekord Euroopa, Jaapani, Ida-Euroopa ning Ladina-Ameerika aktsiafondid.
SEB Dünaamiline Fondifond – Fondiosaku hind kerkis kuu lõikes -0,37% võrra. Positiivselt paistsid silma fondid, mis paigutavad raha arenevate turgude võlakirjadesse ning meie otsepaigutused Euroopa Liidu riikide valitsuste võlakirjadesse. Suurimad langejad olid paigutused fondidesse, mis investeerivad arenevate turgude ja Euroopa ettevõtete aktsiatesse. Kuna fond investeerib valdavalt võlakirjadesse ja võlakirjafondidesse, siis lõpetas fond kuu plusspoolel.
SEB Tasakaalukas Fondifond – Fondiosaku hind kerkis kuu lõikes 0,22% võrra. Positiivselt paistsid silma fondid, mis paigutavad raha arenevate turgude võlakirjadesse ning meie otsepaigutused Euroopa Liidu riikide valitsuste võlakirjadesse. Suurimad langejad olid paigutused fondidesse, mis investeerivad arenevate turgude ja Euroopa ettevõtete aktsiatesse. Kuna fond investeerib valdavalt võlakirjadesse ja võlakirjafondidesse, siis lõpetas fond kuu plusspoolel.
SEB Aktiivne Fondifond – Fondiosaku hind langes kuu lõikes -0,96% võrra. Valdav osa fondi varadest on paigutatud aktsiafondidesse ja erinevad turud lõpetasid kuu väga erinevate tulemustega. Positiivselt paistsid silma fondid, mis investeerivad Ühendriikide ning Aasia aktsiaturgudele. Nõrgemat tulemust näitasid seekord Euroopa, Jaapani, Ida-Euroopa ning Ladina-Ameerika aktsiafondid.
BALTI, KESK-EUROOPA JA BALKANI AKTSIATURGUDE ÜLEVAADE
Alo Kullamaa, fondijuht; SEB Kasvufond, SEB Eastern-Europe Ex-Russia Fund
Aprillis muutusid meeleolud Lääne-Euroopa osas taas negatiivsemaks ning see tõmbas endaga kaasa ka Kesk-Euroopa aktsiaturud, mis tegid kuu jooksul läbi languse, kuid mõnevõrra taastusid kuu lõpuks. Ungari aktsiaturg tegi kõige võimsama põrke pärast Euroopa Liidu poolt antud „rohelist tuld“ abikõneluste alustamisele IMF-iga.
Kui Ungari aktsiaid liigutasid aprillis eelkõige makromajanduslikud arengud, siis Poola ja Tšehhi aktsiaturgudel said määravaks rohkem ettevõtete spetsiifilised tegurid. Poola suuremate ettevõtete seas oli suurimaks tõusjaks kinnisvaraarendaja GTC, mille aktsia hind taastus pärast seda kui aktsionäride üldkoosolekul uus aktsiaemissiooni heaks kiideti ja Poola üks suuremaid pensionifonde oma osalust suurendas. TVN ja Tauron samas esinesid nõrgalt kehvade esimese kvartali majandustulemuste ootuses. Tšehhi aktsiatest juhtis langejaid energiakontsern CEZ, mida survestasid langevad elektrihinnad Saksamaal.
Türgis ei tekitanud kvartalitulemuste avalikustamine erilist elevust ning turg lõpetas 3,9% miinuses kohalikus valuutas arvestatuna. Türgi liir samas tugevnes 2,2% euro suhtes, sest keskpank kinnitas oma toetuse jätkumist üritades inflatsiooni kontrollida.
Väiksemad turud meie investeerimispiirkonnas liikusid erisuunaliselt nagu tavaliselt. Eesti ja Leedu olid selles kuus võitjad rallides ligi 5% samas kui Rumeenia ja Sloveenia lõpetasid nullis ja Serbia langes 7,7%.
SEB Kasvufond
Aprilli jooksul viisime portfellis sisse mitmed muudatused. Finantssektoris tegime mitu taktikalist vahetust inspireerituna pigem aktsiahindade järsust liikumisest kui fundamentaalsetest muutustest. Näiteks lisasime Bank Pekao-d, telekommunikatsioonisektoris väljusime Ungari telekom-ist ning farmaatsiasektoris lisasime Egist. Strateegias on fookus jätkuvalt aktiivsel aktsiavalikul ja üritame leida suhtelist väärtust peamiselt sektorite seest. Portfelli jaotus riikide ja sektorite järgi on teisejärguline ja peamiselt aktsiavaliku tulemus.
SEB Eastern Europe ex-Russia Fund
Fond lõpetas aprilli väikese positiivse suhtelise tootlusega indeksi vastu. Fondi pikemaajaline tootlus nii indeksi kui sarnaste fondide suhtes on jätkuvalt väga hea. Positiivselt aitas sel kuul suhtelisele tootlusele kaasa aktsiavalik finantssektorist, seevastu negatiivselt panustasid tarbekaupade sektori ettevõtete aktsiad. Üksikutest aktsiatest lisas kõige rohkem suhtelist tootlust Olympic Entertainment, mille aktsia tegi tubli tõusu peale esimese kvartali tulemuste avalikustamist. Negatiivse panuse andis aga Serbia AIK Banka, mis langes suure aktsiapakkumise hirmus.
Kuu jooksul viisime portfellis sisse mitmed muudatused. Finantssektoris tegime mitu taktikalist vahetust inspireerituna pigem aktsiahindade järsust liikumisest kui fundamentaalsetest muutustest nagu näiteks lisasime Bank Pekao. Kasutades aktsiahindade nõrkust ostsime juurde ka liideraktsiaid energia-ja kommunaalettevõtete sektoritest ning valikuliselt müüsime tarbekaupade ja tööstusettevõtete sektoritest.
Strateegias on fookus jätkuvalt aktiivsel aktsiavalikul ja suhtelise väärtuse leidmisel peamiselt sektorite seest. Portfelli jaotus riikide ja sektorite järgi on teisejärguline ja peamiselt aktsiavaliku tulemus.
Sander Danil - fondijuht; SEB Eastern Europe Small Cap Fund
SEB Eastern Europe Small Cap Fund
Areneva Euroopa turud jätkasid aprillis sarnaselt märtsiga nõrgalt ning korrektsioon süvenes. Investorite üldine meelestatus on selgelt muutunud negatiivsemaks ning murepilved on peamiselt seotud globaalsemate probleemidega, mis paraku kaalusid üles suhteliselt tugevalt alanud ettevõtete 1. kvartali tulemuste avaldamise perioodi regiooni tasandil. Globaalsetest murekohtadest on taas tugevamalt esile kerkinud euroala probleemid, kus järgmiseks murelapseks paistab saavat Hispaania, kuid ka Kreeka raskused on veel kaugel lahendusest. Negatiivsust lisavad küsimärgid globaalse majanduskasvu osas, eriti võimalik Hiina kasvu oodatust järsem aeglustumine. Samas regiooni tasandil on makrouudised olnud üldiselt kas neutraalse või kergelt positiivse alatooniga. Kuigi valdavalt liikusid regiooni aktsiaturud alla, suutsid mõned üksikud turud siiski ka tõusuga lõpetada.
Euroopa arenevaid turge kajastav MSCI EM Eastern Europe indeks lõpetas kuu euros 2,4%-lise langusega. Väiksemaid firmasid esindav MSCI EM EE Small Cap indeks langes veidi rohkem, jäädes 3,5%-ga miinusesse. Fondis riikide lõikes suurimat osakaalu omaval Venemaal alanes Micex indeks kuuga euros mõõdetuna 2,3%, kuid kui sealseid väikefirmasid esindav Micex Small Cap indeks kukkus koguni 4%. Teistest olulisematest turgudest langesid kohalikus valuutas arvestatuna Poola 2,4%, Türgi 3,9%, Ukraina 2,1%, Kasahstan 2,8% ning Ungari 2,1%. Positiivsete liikumistega paistsid silma aga Eesti ja Leedu, lõpetades kuu ligikaudu 5%-ga plusspoolel. Regiooni peamised valuutad käitusid euro suhtes erinevalt. Türgi liir tugevnes 2,2% ja Vene rubla 0,8%, kuid näiteks Poola zlott nõrgenes 0,6%.
Fondiosaku puhasväärtus alanes märtsis euro baasil 2,8%, langedes veidi vähem kui võrreldav MSCI väikefirmade indeks. Endiselt on mitmed fondi suurema osakaaluga Vene väikefirmade positsioonid jäänud laiema investorite ringi huvisfäärist kõrvale. Samas võib nende hinnatasemeid pidada üpris atraktiivseks, kaubeldes suhtarvude järgi oluliselt allpool pikema perioodi keskmisi näitajaid. Aprillis müüsime fondist täielikult navigatsiooniseadmeid tootva Ramenskoye Design Company aktsiad. See positsioon sai soetatud paar aastat tagasi lootusega, et firma korraldab aktsiate avaliku pakkumise. Paraku need lootused ei ole realiseerunud ning ei paista, et see emissioon võiks lähema aasta jooksul toimuda. Kuna aktsiad olid täielikult ebalikviidsed, saime müügist ka kahjumit, mis oli suurim negatiivne mõjur viimase kuu tootlusele. Suurima positiivse mõjuga olid liikumised Avangardi, HMS Grupi ja Armada aktsiates. Sektorite lõikes toetas tulemust enim tsükliliste tarbekaupade sektor, samas kui suurimaks langetajaks olid tööstusfirmad.
Kuigi maailmamajanduse aeglustumise riskid on jätkuvalt päevakorral ning euroala võlakriisil ei paista kiiret lahendust, näeme keskpikas perspektiivis endiselt enim atraktiivseid võimalusi Vene väike- ja keskmiste firmade segmendis. Soodne naftahind parandab Venemaa eelarvepositsiooni ning avaldab kaudselt positiivset mõju kodumaise nõudlusega seotud sektoritele. Aktsiate väärtuse seisukohalt on palju huvitavaid võimalusi ka väiksemates Balkani riikides, kuid takistavaks asjaoluks on tihti turu vähene likviidsus. Riikide lõikes on jätkuvalt suurima osakaaluga Venemaa aktsiad, moodustades üle 42% fondi mahust. Sektoripõhiselt jätkab fond suhteliselt hajutatud portfelliga, kus suurima osakaaluga on infrastruktuurile keskendunud ehitus-, tööstus- ja transpordiettevõtted.
VENEMAA AKTSIATURU ÜLEVAADE
Sulev Raik - fondijuht; SEB Kasvufond, SEB Russia Fund
Vene aktsiad jätkasid langustrendis pärast rohkem kui 20%-list tõusu jaanuaris-veebruaris. Tähtsamad indeksid loovutasid aprillis 2-3%. Nafta liikus erisuunaliselt – Brent’i hind jäi 2,8% miinusesse, samas WTI tõusis 1,8%. Sektorite lõikes edestasid turu keskmist tarbekaupade sektori ja tööstusettevõtete aktsiad. Kommunaalsektori ettevõtete ja eelkõige elektrienergia tootmisele ja müügile keskendunud firmade aktsiad kaotasid hinnas keskmiselt 10%. Väiksema ja keskmise suurusega ettevõtted astusid üldiselt turuga ühte sammu. MICEX SC indeks, mis keskendub ainult väikese kapitalisatsiooniga ettevõtetele, langes siiski 4,5%.
Turu nõrkusele on viimastel nädalatel taaskord kaasa aidanud ümberkorraldused maksustamises. Võib juhtuda, et näeme analüütikutelt kasumiootuste alandamist eelkõige nafta- ja gaasisektoris, kus hiljuti teatati maksude tõstmisest.
SEB Kasvufond
Kasvufondis me märtsis olulisi muudatusi ei teinud ning jätkasime portfelliga, kus Venemaale ja teistesse SRÜ riikidesse investeeritud ligikaudu 30%. Vähendasime veelgi Novateki osakaalu pärast seda, kui oli teatavaks saanud uus planeeritav maksutõus gaasitootjatele. Fondi suuremad investeeringud pärast aprillis tehtud väiksemaid muutusi on Protek, Sberbank, Sibir Cement ja Rosneft, kuhu kokku oleme investeerinud ligikaudu 14% fondi varast. Kuu tegija oli teist kuud järjest Ukraina linnuvabrik Avangard. Avangardi aktsia tõusis üle 20%. Paremuselt teiseks platseerus aprillis Venemaa suurimate ravimite hulgimüüjate hulka kuuluv Protek, mis tegeleb sealhulgas ka ravimite tootmise ja jaemüügiga. Proteki aktsia hind tõusis 18%. Kehvemini läks fondil aktsiavalikuga energiasektoris. Olime alakaalus Lukoilis, mille aktsia hind oli kindlam võrreldes teiste naftakompaniidega. Sama hästi ei läinud aga Alliance Oil’il, kust tuli ärevaks tegevaid teateid naftatootmise mahtude kohta märtsikuu viimastel päevadel, mille peale aktsia hind valuliselt reageeris.
Praegu on turg konsolideerumisfaasis. Ettevõtete I kvartali tulemused suuri üllatusi ei toonud. Mai alguses vahetub Venemaal president ning Dmitri Medvedevi vahetab välja Vladimir Putin. Jääb üle oodata, mis on Putini sõnum ning loodetavasti saame õige pea aimu uue valitsuskabineti koosseisust.
Üldiselt vaatame 2012. aastasse jätkuvalt parema tundega, kui see oli 2011. aasta keskel. Pärast eelmisel aastal toimunud korrektsiooni aktsiahindades ja arvestades, et ettevõtete kasuminumbrid on üldjuhul paranenud, siis on alust oodata turult 2011. aastaga võrreldes paremat tulemust.
SEB Russia Fund
Fondiosaku puhasväärtus langes 1,8%, mis oli 0,6% võrra parem tulemus kui võrdlusindeksil. Kuu tegija oli teist kuud järjest Ukraina linnuvabrik Avangard. Avangardi aktsia tõusis üle 20% ja aktsia panus suhtelisse tootlusesse oli +0,7%. Avangard on nüüd aasta algusest ligi 2%-ga enim suhtelisse tootlusesse panustanud aktsia. Paremuselt teiseks platseerus aprillis Venemaa suurimate ravimite hulgimüüjate hulka kuuluv Protek, mis tegeleb sealhulgas ka ravimite tootmise ja jaemüügiga. Protek andis suhtelisse tootlusesse +0,4% ja Protekist mitte kaugele ei jäänud pumpade tootja HMS Group, kust lisandus +0,3%. Kehvemini läks fondil aktsiavalikuga energiasektoris. Olime alakaalus Lukoilis, mille aktsia hind oli kindlam teiste naftakompaniidega võrreldes. Sama hästi ei läinud Alliance Oil’il, kust tuli ärevaks tegevaid teateid naftatootmise mahtude kohta märtsikuu viimastel päevadel, mille peale aktsia hind valuliselt reageeris. Energiasektor andis suhtelisse tootlusesse -0,48%.
Fondi portfellis me suuri muutusi ei teinud, sest praegune portfelli jaotus töötab hästi. Väiksemad muutused toimusid seoses fondiosakute tavapärase väljalaske ja lunastamisega. Lunastamiste katteks müüsime Eurasia Drilling’u kuna meie hinnangul oli aktsia kasvupotentsiaal ammendunud ja vähendasime väetisetootjate Phosagro ja Uralkali positsiooni.
Praegu on turg konsolideerumisfaasis. Ettevõtete I kvartali tulemused suuri üllatusi ei toonud. Mai alguses vahetub Venemaal president ning Dmitri Medvedevi vahetab välja Vladimir Putin. Jääb üle oodata, mis on Putini sõnum ning loodetavasti saame õige pea aimu uue valitsuskabineti koosseisust.
Üldiselt vaatame 2012. aastasse jätkuvalt suhteliselt parema tundega, kui see oli 2011. aasta keskel. Pärast eelmisel aastal toimunud korrektsiooni aktsiahindades ja arvestades, et ettevõtete kasuminumbrid on üldjuhul paranenud, siis on alust oodata turult 2011. aastaga võrreldes paremat tulemust.
GENEERILISE FARMAATSIA SEKTORI ÜLEVAADE
Meelis Angerma - fondijuht; SEB Geneerilise Farmaatsia Fond
Fondiosaku puhasväärtus langes aprillis 1,79% võrra. Maailma juhtivatel aktsiabörsidel toimus tõusutrendi pöördumine kergeks languseks. Pöördumist tõukasid tagant seni tugevana püsinud USA makromajandusuudiste kerge nõrgenemine ja Hispaania riigivõlakirjade tootluste tõusmine eelmise aasta lõpu tasemele. Kardetakse, et Hispaania on sisenenud eelarvekärbetega majanduslanguse ja nendest põhjustatud uute kärbete tsüklisse. Lisaks kardeti Prantsusmaal ja Kreekas toimuvaid valimisi, kus võimule ähvardavad pääseda kärpimisele vastuseisvad poliitilised jõud. USA aktsiaturgu vedanud Apple’i aktsia lõpetas oma aasta algusest kestnud jõulise tõusu. Ettevaatust lisas ajalooliselt sesoonselt aktsiaturgudele hapraks peetava maikuu lähenemine. Ida-Euroopa aktsiaturgudel jätkus Euroopa võlakriisi varjus madala aktiivsusega paigalseis.
Aprillis olid suurimad tõusjad fondi portfellis Vene Protek (+17,95%), Šveitsi Acino Holdings (+10,80%) ja Läti Olainfarm (+5,90%). Protek avaldas üle pika aja positiivsed tulemused poolaasta kohta. Acino otsustas maksta dividende ja pidas aastakoosoleku. Olainfarmi tõukas jätkuvalt kiire müügi kasv.
Suuremad langejad olid Poola Farmacol (-21,61%), Poola Pelion (-14,77%) ja USA Endo Pharmaceuticals (-9,27%). Farmacol ja Pelion said kannatada seoses kvartalitulemuste ja investorite murega uuest aastat kehtinud uute regulatsioonide pärast, mis vähendavad kasumlikkust. Endo Pharmaceuticalsi kahjustas paljude toodete Novartise Lincolni tehases toota laskmine, mis oli tootmisvigade tõttu ajutiselt suletud.
Aprilli jooksul vahetus Medco Health Solutions positsioon osaliselt Express Scripts’i aktsiateks ja rahaks seoses esimese ülevõtmisega viimase poolt. Soodsa hinnaga soetati juurde Bulgaaria Sopharma aktsiaid seoses suure väikeaktsionäri väljumisega. Vähendati Olainfarmi positsiooni seoses aktsia hinna tõusu jätkumisega ja positsiooni osakaalu lähenemisega 10% piirile. Veidi vähendati viimastel kuudel tõusnud Valeant Pharmaceuticals positsiooni, mille suhtarvud on pisut häirivalt kõrged. Soetati juurde Kesk-Euroopas investorite jaoks moest ära läinud aga fundamentaalselt odavaid Krka ja Gedeon Richteri aktsiaid.
Aprillis teatati Islandi-Šveitsi Actavise ülevõtmisest Watson Pharmaceuticalsi poolt ametlikult esialgu teatatud hinnast väiksema 4,25-4,5 mld euro eest. Sellega sünnib maailma suuruselt kolmas geneeriliste ravimite müüja Novartise Sandoze ja Teva järel.
Esimese kvartali aktsiahindade tõus oli arenenud turgudel üle paljude aastate suurim. Ettevõtete tulemused on püsinud head ja USA majandus on hakanud näitama madalseisust väljumise märke paraneva tööjõu- ja kinnisvaraturuga. Kuid tasub meenutada, et alates maikuust algab finantsturgudel ajalooliselt sesoonselt heitlikum periood. Teiselt poolt on ajalooliselt maailmamajanduse raske perioodi lõpp pakkunud investoritele riskivõtmise julguse eest parimat tootlust.
IDA-EUROOPA VÕLAKIRJATURU ÜLEVAADE
Endriko Võrklaev - fondijuht; SEB Ida- Euroopa Võlakirjafond
Arenevate turgude võlakirjad ja valuutad püsisid aprillis suhteliselt tugevad ja seda hoolimata investorite suurenenud riskikartlikkusest ja aktsiaturgude nõrkusest. Riskipreemiad küll enamikel turgudel veidi kasvasid, kuid kogutulemus oli siiski positiivne. Taaskord oli globaalses plaanis edukam Ida-Euroopa piirkond ületades Ladina-Ameerika ja Aasia kuutulemusi.
Ida-Euroopa piirkonnas oli aprillis väljapaistvaim Ungari võlakirjaturg. Pikema tähtajaga kohalikud valitsusvõlakirjad ning ka Eurovõlakirjad kallinesid kuuga märgatavalt. Positiivse tõuke andis Euroopa Komisjon, kes luges Ungari valitsuse samme piisavaks ning nõustus osalema finantsabi andmise läbirääkimistes. Peamine võimalik finantsabi andja – Rahvusvaheline Valuutafond (IMF) – pole siiski veel oma lõplikku sõna öelnud. Rahvusvahelised abiorganisatsioonid jälgivad teraselt Ungari Keskpanga iseseisvuse küsimust ning Ungari parlament plaanib mai lõpus hääletada seaduseparanduste osas, mis seda iseseisvust tagaksid. Näeme Ungari turul edasist tugevnemisvõimalust, kuid see tee saab ilmselt olema üllatusterohke.
Umbusaldushääletus Tšehhi valitsuse vastu kukkus küll läbi, kuid andis investoritele signaali, et poliitiline konsensus võib selles riigis olla hapram kui seni arvatud. Ka reitinguagentuur Moody’s teatas, et Tšehhi eelarvepoliitika riskid on suurenenud. Kuna Tšehhi võlakirjad pakuvad piirkonna madalamaid tootlusi ja riskipreemiaid, siis ei näe me sellel turul olulist edasist tugevnemisruumi ja oleme investeeringuid Tšehhis vähendamas.
Poola keskpank andis aprillis signaali võimalikust intressimäärade tõstmisest ning turuosalised on jagunenud kaheks panustades kas intressimäärade tõstmisele või määrade samaks jäämisele. Ehkki intressimäärade tõstmine juba maikuus pole veel kindel, on samuti vähetõenäoline intressimäärade alandamine. Arvestades, et Poola kohaliku valuuta võlakirjad ei paku märkimisväärset preemiat võetava intressiriski eest, eelistame Poola turul jätkuvalt Eurovõlakirju. Samas oleme ettevaatlikult positiivsed Poola zloti väljavaadete suhtes.
Venemaa välisvõlakirjad tegid aprillis uued hinnatipud ja pärast märtsikuist valitsusvõlakirjade rahvusvahelist emissiooni pole niipea turule oodata ka täiendavat pakkumislainet. Märtsi emissiooni oluline ülemärkimine on toetanud järelturgu ning märtsis emiteeritud 30-aastane valitsusvõlakiri on investoritele toonud korraliku tulu. Kohalikud rubla valitsusvõlakirjad aprillis kergelt nõrgenesid ja põhjustena võib siin nimetada kohaliku turu halvenenud likviidsust ning rublavõlakirjade rahvusvahelise kauplemisvõimaluse edasilükkumist. Kui seni sai rublavõlakirju arveldada vaid kohalikul Venemaa turul, siis oodatav rahvusvaheline kauplemisvõimalus võiks sellesse segmenti tuua uusi välisinvestoreid.
SEB Ida-Euroopa Võlakirjafond
SEB Ida-Euroopa Võlakirjafondi fondiosaku puhasväärtus tõusis aprillis 1,54%, 2012. aasta algusest on fondi tulemus aprilli lõpu seisuga +11,14% ning viimase 12 kuu tulemus +6,42%. Aprilli tulemusse andsid positiivse panuse enamik portfelli komponente. Veidi tõmbasid tulemust allapoole Poola zloti ja Tšehhi krooni kerge nõrgenemine euro suhtes. Aprilli alguses lisati fondi portfelli Ungari valitsusvõlakirjad ning Ungari forinti avatud valuutapositsioon oli aprilli lõpu seisuga 3,8% portfellist. Samuti lisati aprillis veidi avatud valuutariski Poola zlotis. 80% fondi portfellist on paigutatud investeerimisjärgu valitsusvõlakirjadesse, 7% mitte-investeerimisjärgu valitsusvõlakirjadesse ning 12% investeerimisjärgu ettevõtete võlakirjadesse. Oleme fondi paigutuste keskmist tähtaega lühendanud, intressiriski näitav keskmine duratsioon oli aprilli lõpu seisuga 4,19, mis on madalam võrdlusindeksi vastavast näitajast. Fondi portfelli keskmine krediidireiting oli A-.
Fondi eelmiste perioodide tootlus ega senine tegevuse ajalugu ei tähenda lubadust ega indikaatorit Fondi järgmiste perioodide tootluse või tegevuse eesmärkide saavutamise kohta.
Loe lähemalt